**OBRAZLOŽENJE OPĆEG DIJELA DRUGIH IZMJENA I DOPUNA PRORAČUNA**

**GRADA NOVSKE ZA 2018. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE**

Drugim Izmjenama i dopunama Proračuna iskazano je povećanje za 5.185.754,00 kn ili 6,83%. Ovim izmjenama ukupan iznos Proračuna je 81.096.216,00 kn. Druge izmjene i dopune Proračuna su nužne zbog osiguranja dostatnih sredstava za potpisivanje ugovora u postupku javne nabave za izgradnju dječjeg vrtića te zbog osiguranja sredstava za realizaciju novog projekta energetske obnove zgrade Gradske vijećnice.

Nakon otvaranja ponuda u otvorenom postupku javne nabave za izgradnju novog dječjeg vrtića, utvrđeno je da je dostavljena smo jedna ponuda na iznos od 5.941.817,84 kn. Kako su u proračunu za taj projekt osigurana sredstva za izgradnju u iznosu od 5.300.000,00 kn, potrebno je izvršiti usklađenje plana rashoda na način da se II. izmjenama i dopunama osigura dodatnih 641.820,00 kn tako da plan rashoda za izgradnju objekta iznosi 5.941.820,00 kn. Ovim izmjenama u projektu izgradnje dječjeg vrtića izvršene su promjene rashoda po izvoru financiranja za rashode projektne dokumentacije . Od Ministarstva regionalnog razvoja i fondova EU odobrena su sredstva za izradu projektne dokumentacije u iznosu od 113.688,00 kn pa su tom promjenom izvora financiranja oslobođena vlastita sredstava proračuna i dodijeljena samoj izgradnji objekta. Razliku sredstava koja su povećana za izgradnju objekta osigurana su povećanjem plana prihoda koji imaju veću realizaciju od očekivane za ovaj dio godine. Tako je povećan plan prihoda poreza na imovinu za 200.000,00 kn, točnije, povećan je plan prihoda poreza na nekretnine jer dosadašnja realizacije iznosi 72%. Povećan je plan prihoda po posebnim propisima za 328.132,00 kn. Sredstva su povećana na stavci prihoda od prodaje kuća na području skrbi za 128.132,00 kn jer je od planiranih 10.000,00 kn do sad uplaćeno 83.500,00 kn. Prihodi od naplate naknade za uređenje voda i refundacije troškova za vođenja poslova oko naplate naknade za uređenje voda povećani su za 50.000,00 kn, planirana su sredstva prihoda na ime ošasne imovine u iznosu od 50.000,00 kn, a sa 100.000,00 kn planirani su ostali nespomenuti prihodi.

Ovim Izmjenama i dopunama Proračuna planirani su rashodi za realizaciju novog projekta. Na javni poziv za energetsku obnovu zgrada u javnom sektoru prijavljen je projekt Energetske obnove zgrade Gradske vijećnice za koji je stigao pozitivan odgovor Fonda za zaštitu okoliša i energetsku učinkovitost. Sredstva za realizaciju tog projekta su planirana u iznosu od 4.543.934,00 kn na način da su sredstva pomoći planirana u iznosu od 2.543.934,00 kn, a vlastita sredstva u iznosu od 2.000.000,00 kn. S obzirom na dobru realizaciju vlastita sredstva proračuna osigurana su povećanjem plana prihoda od poreza na dohodak.